**Formandens beretning VFB 2024**

**Det sportslige år.**

* **Fodbold senior:**

Igen i 2023 startede året ud med at træne på kunstgræs i Storvorde. Der var god tilslutning fra starten og på trods af at vi sprang over en træningslejr havde vi spillere nok til at stille med to 11 mands hold i forårssæsonen.

Da vi startede året uden en træner til herresenior trådte 4 af de mere garvede spillere til og tog træneropgaven på sig. Den løsning kørte vi med hele 2023 og vi i bestyrelsen er taknemmelige for den indsats spillerne har lagt og er overbevidste om at det både sportsligt og socialt har styret hele herresenior afdelingen. I løbet af efteråret har vi så landet en aftale med en ny meget kompetent træner, der tager over fra starten af 2024. Vi siger velkommen til David Rytter Jensen.

Spillet har set rigtig fint ud i det meste af 2023 og vi har hørt til i den øvre del af serie 3. Det har på den baggrund været rigtig tilfredsstillende. Vores serie 5 hold har svinget lidt i præstationerne, men der er kommet nogle helt unge ”hjem” og det er vi altid glade for. Vi er sikrer på at vores andethold med en lidt mere stabil kerne af spillere har niveau til at spille noget rigtig fin fodbold også.

Vores Damehold har igen i år formået at vinde de fleste kampe uden at træne. Det vil sige, at de unge spillere faktisk træner med en større gruppe af spillere i LKB. Vi har nu lavet et officielt samrbejde med LKB på damesiden og det betyder at vi kan ”låne” spillere til vores 7 mandshold fra LKB´s dameafdeling. Det er en fin løsning, da vi på den måde fortsat kan tilbyde både unge/nye og mere garvede spillere på damesiden muligheden for at spille fodbold lokalt.

* **Fodbold Ungdom**

I fodbold ungdom har vi også i 2023 haft et samarbejde med Nøvling om vores u-12 og u-13 drengehold. Drengene har trænet sammen på tværs af 3-4 årgange, men til gengæld har der i forårssæsonen været en god gruppe på 20-25 spillere. Efter sommereferien har måtte nøjes med at stille et enkelt hold, da flere spillere fra Nøvling er skiftet til Gug ifm skoleskifte til Gug skole. På trods af denne afgang sluttede u-13 drengene året flot af med at vinde deres pulje. Vi er spændte på om holdet kan fortsætte, da en del af drengene fra VFB, nu står overfor skoleskifte til Gistrup. Inden sæsonstart skal vi have drøftet med drengene, træner og forældre hvad der giver bedst mening fremover.

I de mindre årgange træner drenge og piger sammen og vi har fortsat et u-8 drenge hold og et u-10 pigehold tilmeldt turnerning. På pige siden har vi samarbejdet med Nøvling i 2023 og skal have evalueret på dette samarbejde ift 2024 inden sæsonstart.

Det er dog godt at se at alle de unge spillere udvikler sig både på og udenfor banen.

* **Badminton senior**

Vores seniorbadminton afdeling er fortsat mest repræsenteret ved medlemmer der har spillet i mange år. Vi har i år ikke været tilmeldt en egentlig turnering, men der har været spillet nogle hyggekampe mod udvalgte modstandere. Der er stadig plads til flere badminton spillere i hallen.

* **Badminton ungdom**

Også i 2023 har børnebadminton i VFB været rigtig populært. Det er virkelig dejligt at opleve den store tilslutning til børnebadminton vi oplever og klubben skylder de to frivillige trænere Gunda og Niels stor tak for at stable det fine tilbud på benene. I år er flere af børnene også tilmeldt turnering, så de rigtig kan prøve deres færdigheder af. Vi håber på at der også de næste år vil være mange børn til de ugentlige træninger.

* **Fitness**

Vores fitness hold kører fortsat bare derudaf med to træninger pr. uge. Vi sætter stor pris på at vi som lokal idrætsklub også kan tilbyde en sådan aktivitet, der taler til nogle af dem i lokalsamfundet som ikke lige er klar til fodbold eller badminton.

* **Løb**

I 2023 har VFB i samarbejde med Sabine fra bestyrelsen arrangeret halvmarathonløb flere gange i løbet af året med start og mål ved klubhuset. Det har givet ekstra besøg i klubhuset og gjort løbene mere synlige for lokalsamfundet. Vi forventer at fortsætte med lignende arrangementer i 2024 og håber at det kan vække interesse for flere lokale, så vi kan starte et løbe/gå fællesskab igen.

**Sociale arrangementer**

* I 2023 har vi igen haft et par vellykkede fællesspisninger og arrangementsudvalget (særligt Jannie og Tina) har utrætteligt haft boden åben med pommes, pølsemix, øl, sodavand og andet godt til nærmest alle serie 3 hjemmekampe. Det betyder at både ude og hjemmebane fans og spillere er ekstra glade for at komme til bold her i Vaarst. Udover god stemning kan indsatsen også ses i regnskabet, hvilket også tæller😊

Arrangementsudvalget har også stået for en fin VFB fest hvor alle voksne medlemmer var inviteret også de der blot betaler kontingent som passive medlemmer.

Her i januar 2024 har der også været afholdt en Damefest i klubhuset med fin tilslutning og rigtig god stemning.

I VFB samarbejder vi fortsat med både borgerforeninger og samråd i lokalområdet. Det betyder blandt andet at vi i 2023 har afholdt møder om hvordan vi får brugt klubhuset mest muligt. Det har blandt andet betydet at vi har forsøgt med ”Åbent klubhus” der har været et tilbud for byernes borgere om at mødes til lidt spil og lidt let til ganen.

Der er også blevet udbudt yoga via AOF i klubhuset, ligesom andre foreninger har haft arrangementer der er åbne for alle. Vi vil fortsætte med forskellige initiativer i 2024 der kan være med til at samle folk i både Vaarst, Fjellerad og omegn.

**Økonomi**

I år kommer vi ud med et pænt overskud takket være et flot bidrag fra Bankocentret, en god aftale om bordopsætning til eksamener i Gistruphallen og en bestyrelse, der har været opmærksomme på ikke at bruge mere end vi har. Vi har i løbet af året taget en beslutning om at nedlægge inspektørstillingen for ikke at have unødige udgifter og vil i stedet arbejde med en mere fleksibel opgaveløsning omkring klubhus og baner i 2024.

Pba overstående kan det måske lyde mærkeligt at bestyrelsen i december 2023 har besluttet at opsige samarbejdet med Bankocentret og sammen med de andre klubber der har andel i centret valgt at sætte bygningen/grunden i Aalborg øst til salg.

Denne beslutning har vi taget af flere årsager. Først og fremmest ser bankocentret ind i nogle store omlægninger, der vil betyde en markant forandring af den måde tingene har kørt på i mange år. Det betyder blandt andet, at vi vil skulle skaffe mange nye frivillige, hvilket vi ikke tror på kan lade sig gøre, og samtidig vil overskuddet efter al sandsynlighed blive reduceret kraftigt (grundet nye regler om beskatning på området). Altså vil vi kunne forvente et noget mindre tilskud fremadrettet. Desuden har både LKB; Aalborg Chang og Vejgaard Boldklub, der er de store klubber i samarbejdet alle meddelt, at de trækker sig og vi vil ikke som lille klub sidde mere eller mindre alene tilbage med et ansvar, vi i bestyrelsen ikke tror på at vi kan løfte alene.

Ovenstående betyder at vi meget gerne skal have fundet en eller flere nye indtægtskilde i 2024 for at tingene ikke bliver for stramme. Det vil bestyrelsen arbejde på, men vi modtager også rigtigt gerne gode idéer og hjælp til at gennemføre indtægtsgivende arrangementer/opgaver😊

* Slutteligt vil jeg gerne takke bestyrelse, arrangementsudvalg, ungdomsudvalg, vores trænere, andre frivillige og ansatte for en god indsats i 2023.